የሲዳማና ወላይታ ዲቻ እግር ኳስ ክለቦችን የሚያቀራርብ ውይይት እየተካሄደ ነው
 በሲዳማ ከተማና በወላይታ ዲቻ እግር ኳስ ክለብ መካከል የተከሰተውን ስፖርታዊ ጨዋነት መጓደል ችግር አስመለክቶ ሶስት ታላላቅ ውይይቶችን በማዘጋጀት የኢትዮጵያ እግር ኳስ ፌዴሬሽን፣ የወጣቶችና ስፖርት ኮሚሽን እንዲሁም የደቡብ ክልል ርዕሰ መስተዳድር ጽህፈት ቤት እና የደቡብ ክልል ወጣቶችና ስፖርት ቢሮ ጋር እንደሚመክሩ ከኢትዮጵያ እግር ኳስ ፌዴሬሽን ያገኘነው መረጃ ያመለክታል። መረጃው እንዳመለከተው ቀደም ሲል በደቡብ ክልል በተካሄደው መድረክ ላይ የሁለቱ ክለቦች በስፖርት መርህ መሰረት ስፖርቱን ማካሄድና ማህበረሰቡን ማቀራረብ በሚገባውአግባብ መፈጸም ሲገባቸው ያልተገባ ሁኔታዎች በመከሰቱ ችግሩም ቀላል ባለመሆኑ የውይይት መድረኮች መዘጋጀት እንደሚገባ ቃል መገባቱ ይታወሳል። ዛሬ ከፍተኛ የመንግሥት ባለስልጣናት በሚገኙበት የጋራ መድረክና ሰኞና ማክሰኞ በተናጥል በተለያዩ ቦታዎች ሲካሄዱ የነበሩ የጋራ መድረኮች ማጠቃለያ ይካሄዳል። በመድረኩ ላይ የኢትዮጵያ እግር ኳስ ፌዴሬሽን ፕሬዚዳንት አቶ ኢሳያስ ጅራ፣ የወጣቶችና ስፖርት ኮሚሽን ኮሚሽነር አቶ ርስቱ ይርዳ እንዲሁም የደቡብ ክልል ርዕሰ መስተዳድር አቶ ሚሊዮን ማቲዎስ እና የደቡብ ክልል ወጣቶችና ስፖርት ቢሮ ኃላፊዎች ይሳተፋሉ። በውይይት መድረኩ የሁለቱ ክለቦች ችግሮቻቸውን በመፍታት የህዝብ ለህዝብ ቅርርቡን በማጠናከር ሰላማዊ የሆነ የውድድር ጊዜ እንደሚሆን ይጠበቃል።አዲስ ዘመን ግንቦት 15/2011 